Klerksdorp-leerder sterf ná tref-en-trapMark Lavin is op Saterdag, 30 Julie oorlede. (Foto: Verskaf) ŉ 16-jarige leerder aan Hoërskool Schoonspruit in Klerksdorp het die afgelope naweek aan etlike beserings beswyk nadat ŉ motoris hom van sy fiets af gery het. Die motoris het glo oor ŉ rooi lig gejaag. Jacky Lavin sê haar aktiewe seun Mark het met elke geleentheid op sy fiets gespring en etlike kilometers ver gery. Sondag 24 Julie was geen uitsondering nie. “Ek het hom gevra om versigtig te wees en hy het geantwoord dat hy altyd versigtig is.” ŉ Motor het Mark kort daarna getref en hy is met die impak teen die voorruit en oor die motor se dak geslinger. Hy is inderhaas na ŉ hospitaal geneem waarna hy deur ŉ lugambulans na die Milpark-hospitaal in Johannesburg geneem is. Hy het onder meer ŉ gebreekte arm, ŉ geskeurde milt en verskeie hoofbeserings opgedoen. “Die swelling in sy brein het net erger geword ten spyte van die medikasie wat hy gegee is om dit te verminder,” sê Jacky. Die afgelope Saterdag, kort voor 18:00 het Mark se dokters sy gesin gevra om hospitaal toe te kom. Sy breinstam, wat al sy organe beheer, het begin bloei en hy het kort daarna ŉ hartaanval gekry. Mark het sedert die ongeluk, skaars ŉ week vantevore, nie sy bewussyn herwin nie. Die polisie ondersoek nou ŉ saak van strafbare manslag, maar daar is glo nog niemand in verband met Mark se dood in hegtenis geneem nie. “Ek is nie kwaad nie, ek is net verpletter. Dit is ondraaglik om hierdeur te probeer kom,” sê Jacky. “Hy was ŉ besige kind en altyd op pad iewers heen. Die huis is so stil sonder hom.” Mark en sy stiefpa Leon Erasmus. (Foto: Verskaf) Mark se ma, sy stiefpa, Leon Erasmus, en sy ouer broer, Steven, probeer nou sy dood verwerk. “Leon en Mark is al jare lank mekaar se skaduwees, so dit is moeilik vir hom om Mark se dood te aanvaar.” Mark kon al van jongs af nie lank stilsit nie. As ŉ kleuter wou hy net ŉ stofsuier gehad het sodat hy kon inspring en help huis skoonmaak. Sy liefde vir netheid en motors het op kleuterskool geblyk toe hy kinders se skoene as karre gebruik het en in rye parkeer het. “Vandat hy 11 jaar oud is, het hy daarop aangedring om tydens vakansies vir ŉ werktuigkundige te werk om te help motors regmaak. Hy het sopas met meganika op skool begin en fisieke opdragte wat ander kinders twee dae gevat het om te voltooi het in enkele minute voltooi. Sy onderwyser het onlangs vir hom ŉ ou enjin saam huis toe gestuur waaraan hy gewerk het. Kort voor die ongeluk kon hy dit regkry om die enjin weer te laat werk,” sê ŉ droewige Jacky. Benewens Mark se liefde vir motors het hy dit ook geniet om te bak, in die tuin te werk en sport te beoefen. “Hy wou net alles doen.” Die motor wat glo Mark getref het. (Foto: Verskaf) Hoërskool Schoonspruit het kort ná Mark se dood sy meegevoel met Mark se gesin betuig. “Mag die Here julle troos in hierdie moeilike tyd,” lui die skool se Facebook-plasing. Planne is nog nie gemaak om Mark ter ruste te lê nie, omdat ŉ nadoodse ondersoek eers afgehandel moet word. Daarna sal Jacky weer Mark se liggaam moet uitken voordat hy aan die begrafnisondernemers oorhandig kan word. Jacky hoop om teen volgende week reëlings getref te hê vir ŉ behoorlike rou- en begrafnisdiens.